Papersnake/gushiwen huggingface dataset:
挽吉水孙碧涧判院
周霆震（元代）

嗣世明经业，传家昼锦衣。干戈危独立，桑梓晚全归。

远戍孤云淡，平原落日微。送车泪交洒，霜叶不成飞。
寄送吴公明屯田通判秦州
梅尧臣（宋代）

一闻春禽婆饼焦，竹林山木生萧条。
忆君将向洛门去，胡马无尘塞路遥。
将军本是汉丞相，玉帐坐辨牙旗枭。
白面书生有肝胆，少年曾过咸阳桥。
今虽老病由庐，巷为报缓制秦兵骄。
水调歌头 其二 与吴瑶如郡守金昌亭对酌
丁澎（清代）

吴市酒垆在，谁道邈山河。马曹不问何事，安用惜颜酡。

呼我髯奴击缶，更命红儿行酒，相和以为歌。一石亦不醉，十日讵云多。

醉乡里，无人到，少风波。一杯身后何有，剧饮尚蹉跎。

除是酒泉太守，再调宜城录事，卧治亦南柯。富贵浮云耳，酩酊奈君何。
破核李
许及之（宋代）

采实傍春山，成蹊邻露井。和峤难责钱，计核破莫整。
憩转华庵
徐熥（明代）

精庐傍人境，虚寂无垢氛。食施隔林鸟，衲挂前山云。

池光既澄洁，香气尤氤氲。猕猴识戒律，狸犬嫌腥荤。

谈深不顾返，西岭将斜曛。终当远城市，高卧辞人群。
城西晚眺
宋祁（宋代）

北榭风轻爽醉襟，天涯摇落对登临。
一篙寒浪船移浦，千尾残登鸟赴林。
倦客亭皋时远笛，早寒墟里渐疏碪。
凭栏不觉休边角，暝气苍茫失半岑。
邯郸驿楼作
马戴（唐代）

芜没丛台久，清漳废御沟。蝉鸣河外树，人在驿西楼。

云烧天中赤，山当日落秋。近郊经战后，处处骨成丘。
余自白阳驰谒宜都周梦得长宫饮于清江亭爱其
陈襄（宋代）

丹山西去水东流，亭在山南隔蓼州。
船系白杨归不得，清江如画主人留。
寄题林宪景思雪巢
赵蕃（宋代）

雪堂竟向雪中成，四壁纷纷洒雪霙。
春秋记事有成法，匪同风月徒虚名。
雪巢之雪竟何许，岂角主人清且苦。
长鑱长鑱吾与汝，诗瘦谁令如杜甫。
我尝快读诚斋赋，凛凛风前留不住。
几思从君借一窗，细读妙句令心降。
上姑丈闾丘通牧少卿
李廌（宋代）

天下一大器，安危系平倾。
哲王慎民监，措术如和羹。
辛甘或偏长，非可制割烹。
五味既可口，君子尝曰平。
方今太平君，戒欹如持盈。
乞言用龟监，履德均权衡。
庶民虽惷愚，一或非所营。
视之如己内，涂污千仞坑。
是用选贤德，告戒敷至诚。
曰虽一人良，万邦咸以贞。
尚赖尔庶牧，裨朕来聪明。
分符授虎节，专政千里城。
朱车轮两轓，画戟门十旌。
礼文既光华，远煜如杕英。
良图沃朕心，蠲瘼求民情。
如意运手足，乃与朕力并。
朕所戒假乐，难慎惟守成。
愿昭先人功，奠枕临周京。
群方政咸乂，惟海隅苍生。
鱼盐机巧利，凉德多矜争。
版图庶汇徵，雉垒侵荒荆。
矧乘荐饥後，鲂鱨尾多頳。
古既无罪岁，此独何所令。
明明普天下，孰非圣人氓。
当求善仁政，如解中山酲。
时公罢仙班，入觐中天闳。
帝优老成人，锡祉升名卿。
吏能素严翼，公望方峥嵘。
物赖山愈静，川纳海益竑。
齐安汉中治，政迹如韶茎。
刚明济清净，锦组辉琼莹。
果毅将慎智，佩玦锵璁珩。
英英众人师，落落天地晶。
是用简上心，佥议如预盟。
公辞臣老矣，已与世累轻。
东吴富山水，烟霞氛紫清。
乐郊适所愿，逍遥挂尘缨。
赏延及孙子，荣庆并弟兄。
智恬欲相养，为寿期老彭。
帝云东州民，思济求令名。
窒如相忘鱼，煦沫涔辙泓。
瘁如旱麓木，枯槁需春萌。
朕意慎许可，当赖王国祯。
如翩皆飞鸟，遴集惟鹪鹏。
无辞逆朕意，钦哉卿惟行。
公承帝眷异，竭节期有亨。
郡民幸其来，争以先见荣。
实篚携浆壶，马首拜且迎。
谓言前掾曹，执礼无私评。
远兹三纪历，位重德愈宏。
下车始授政，季秋末徂正。
囹圄屡空虚，盗止无黥刑。
康庄夜达旦，户敞民不惊。
柔远戒慢令，荒政先缓征。
榛楛已济济，莪蔚将菁菁。
熙熙春台乐，苾苾太室牲。
尝闻至仁化，政立可去兵。
又闻公明心，罚罪能驱鲸。
古云州县劳，此语非准程。
韩侯功固高，羞比於绛婴。
光初必凶终，进锐多反瞠。
如彻礼饮酌，强酒奠兕觥。
虽云快壮心，泰至多酗醟。
孰知安行健，履坦非掀横。
圭璋贱珉玼，山川贵刚騂。
良弓岂苟饰，利用关以弸。
斯为古循吏，业广惟励精。
孤生何所罹，自幼忧患萦。
遭家屡不造，省始离呱喤。
迩复远所恃，羁迹如漂萍。
操心但书危，固户赖巧甍。
曲蒙惠私重，哀愚斯独惸。
字抚得不违，俾就三龙黉。
曰余欲玉汝，谁何吝金籯。
愚非苟恩者，锐志思迅铿。
为修不敢殆，希彼农夫耕。
懃懃虑寇至，豫蓄终岁盛。
战战与心竞，中林亦丁丁。
渊崖视鸟道，履冰越深瀛。
刚克素自许，窃亦轻申枨。
永言念眷懃，愿以坚白鸣。
作诗谓云何，姑以纪颂声。
题灵山寺（战鸟）
顾况（唐代）

觉地本随身，灵山重结因。如何战鸟佛，不化捕鱼人。
杂曲歌辞。少年行
施肩吾（唐代）

醉骑白马走空衢，恶少皆称电不如。

五凤街头闲勒辔，半垂衫袖揖金吾。
和梅挚北池十咏
蒋堂（宋代）

池上有雏鹤，来從淮水壖。
旧巢离海树，清唳入吴天。
骨峭翘霜月，翎疏刷野泉。
使君宜得伴，仙格本千年。
挽诸葛寿之
孙应时（宋代）

人物殊高朗，交游见直温。
蝇头深故帙，尘尾富名言。
憗不仪多士，犹令重一门。
若耶溪上月，空复闭山村。
淇上别刘少府子英
高适（唐代）

近来住淇上，萧条惟空林。又非耕种时，闲散多自任。

伊君独知耕，驱马欲招寻。千里忽携手，十年同苦心。

求仁见交态，于道喜甘临。逸思乃天纵，微才应陆沉。

飘然归故乡，不复问离襟。南登黎阳渡，莽苍寒云阴。

桑叶原上起，河凌山下深。途穷更远别，相对益悲吟。
登江陵郡城观雪
张栻（宋代）

黄云澹四垂，飞雪忽无际。
排空风力静，整整若有制。
穿林初着花，点瓦已成毳。
低连七泽波，远接关河势。
凭城领奇观，壮思起病滞。
四年领边州，气候苦多盭。
清秋日昏昏，仲冬雷虺虺。
雪花有时零，转首即开霁。
及兹洗瘴眸，天公岂无意。
为邦抱百忧，但原得丰岁。
对之一欣然，一饮心已醉。
春前尚余腊，三白或可冀。
更约竹间梅，共作岁寒计。
新正三首
白玉蟾（宋代）

九重天上星三点，万顷波心月一钩。
醉有百篇来笔下，愁无半点到眉头。
次王安行韵
卞思义（元代）

杖策来寻隐者居，闭门重著绝交书。入城无事不骑马，临水有时看钓鱼。

未羡渊明开菊径，拟从诸葛住茅庐。清时羽翼知多少，肯散黄金学二疏。
偶兴 其四
韩淲（宋代）

深谷荒虚人迹稀，无风黄落自横飞。败篱东畔板桥断，时有邻家负水归。
偈二首
释礼（宋代）

不是翻涛手，徒夸跨海鲸。
由基方撚镞，枝上众猿惊。
晦日宴高氏林亭
韩仲宣（唐代）

欲知行有乐，芳尊对物华。地接安仁县，园是季伦家。

柳处云疑叶，梅间雪似花。日落归途远，留兴伴烟霞。
弋阳县驿
陆游（宋代）

大雨山中采药回，丫头岩畔觅诗来。
唤船野渡逢迎雪，携酒溪头领略梅。
久客愁心端欲折，何时笑口得频开？殷勤记著今朝事，破驿空廊叶作堆。
秋夜
高翥（宋代）

小屏相对两眉攒，长夜迢迢不肯残。
鼠向镫前窥坐卧，人从梦裹说悲欢。
故山无计行秋晚，客路从谁守岁寒。
留得浊醪相慰藉，酒肠犹喜十分宽。
题松阴卷送杜幕长
童冀（明代）

杜郎家住淮水东，早年学种徂徕松。读书窗前爱松绿，日夜望松高过屋。

萧条兵火二十年，有梦不到家山前。长林大谷化荆棘，苍松久作爨下烟。

朅来之官向吴会，松树童童偃华盖。官曹白日困簿书，客邸清宵听竽籁。

故园三径久已荒，东邻西舍浑相忘。昔时遗老无一在，颓垣碧草如人长。

三年坐啸长松下，神武门高冠好挂。买舟载取明月归，更写苍松入图画。

人生出处非偶然，问君宦游今几年。青云得志自可乐，白头归乡也不恶。
除岁立春日赐百官食春饼应制馆课
林承芳（明代）

律尽寒威散，春回暖气催。金盘新赐食，玉署旧藏枚。

綵树争裁胜，香风欲绽梅。百寮钦圣德，拜舞带恩回。
题蕺山题扇图
熊梦祥（元代）

蕺山老媪本无知，恰值将军乘兴时。竹扇一时光怪动，莫教低价与元规。
吊无为照老三首
李流谦（宋代）

弹指超然一念初，从儒从佛两遽庐。
十年向走半天下，万卷不称行秘书。
故自高怀嫌入俗，不妨儿辈共憎渠。
临行半偈如何道，裂转虚空最起予。
贺新郎·梦绕荷花国
葛长庚（宋代）

梦绕荷花国。遍□□、橘州柳市，芙蓉巷陌。桂社兰乡白苹里，月冷波寒之夕。有孤鹜、落霞知得。一鹤横空云漠漠，见梅梢、万粒真珠滴。犹未把，寒香惜。画楼何处吹瑶笛。便□□、酥颦玉笑，露松霜瘠。姑射真人游紫府，下戏三江七泽。此莫是、冰魂雪魄。半逐风飞半随水，半在枝、半落苍苔白。酒醒後，晓窗碧。
北都春日
强至（宋代）

日出车马道，风来城市尘。
关河应自昔，花草不知春。
云静鸟翻翼，冰消鱼动鳞。
太平无一事，把酒劝耕民。
和陈七峰七诗韵 其一
包恢（宋代）

浊世九黄河，太虚一明镜。混混皆随流，炯炯谁独醒。

崛起孤峰高，尽把众山领。根基既超然，培植功且更。
东湖
吴雯炯（清代）

芳洲一曲水冥冥，揽胜凭虚春眼醒。绕寺烟光分树碧，隔江山色抱城青。

花飞细雨云卿圃，草满斜阳孺子亭。时自太平身自放，不烦人识少微星。
艮岳百咏 岩春堂
李质（唐代）

桂影亭亭漾碧溪，寻芳曾被暗香迷。碧桃开后晴风暖，花外幽禽自在啼。
望月怀远
张九龄（唐代）

海上生明月，天涯共此时。
情人怨遥夜，竟夕起相思。
灭烛怜光满，披衣觉露滋。
不堪盈手赠，还寝梦佳期。
过富池水军寨统辖姚子雄公廨略栖迟且有约同
董嗣杲（宋代）

春云冷压渡头槎，春色晴翻浦际沙。
并浴鵁鶄依水柳，成围蝴际舞江花。
富池军额无全籍，治邑农功有几家。
指日并驰天路去，莫挥客泪苦悲笳。
晓起
李商隐（唐代）

拟杯当晓起，呵镜可微寒。隔箔山樱熟，褰帷桂烛残。

书长为报晚，梦好更寻难。影响输双蝶，偏过旧畹兰。
又和赵仲永抚干二首 其一
王十朋（宋代）

冰轮飞出暮云端，更向蓬莱顶上看。端似虹桥玩金饼，绝胜华屋见银盘。

光浮酒面杯尤滑，清入诗肠句不寒。又与鉴湖添胜事，一时宾主尽鸳鸾。
泛溪
许浑（唐代）

疑与武陵通，青溪碧嶂中。水寒深见石，松晚静闻风。

遁迹驱鸡吏，冥心失马翁。才应毕婚嫁，还此息微躬。
松江夜泊
鲍当（宋代）

舟闲人已息，林际月微明。
一片清江水，中涵万古情。
拟东武曲二首
宋祁（宋代）

甘泉烽火照黄昏，候骑駸駸入雁门。
光禄塞前逢夜月，黄龙城雁见愁云。
隐隐轻雷逐车响，颜行使者乐相望。
劳军细柳尊亚夫，持节云中赦魏尚。
自从天子乐休牛，故障遗亭岂重修。
李广不生高祖世，岂得今封万户侯。
次韵张司法题郑少尹庭下绯桃
卫博（宋代）

梅飘柳坠半春中，庭下绯英细作丛。
刺眼定添新叶绿，伤心应似故园红。
玄都怨感尘事，石髓追游满地风。
报答春光须作意，乱飘繁萼向晴空。
苕雪手抄苏诗数卷属题 其二
陈曾寿（清代）

退笔成丘纸万张，老来事业未荒唐。卷中字字华严界，防诧儿童夜放光。
夜泊牛口
苏辙（宋代）

行过石壁尽，夜泊牛口渚。
野老三四家，寒灯照疏树。
见我各无言，倚石但箕踞。
水寒双胫长，坏裤不蔽股。
日莫江上归，潜鱼远难捕。
稻饭不满盂，饥卧冷彻曙。
安知城市欢，守此田野趣。
只应长冻饥，寒暑不能苦。
唐伯虎古松水壁阁中人待客过画
徐渭（明代）

南京解元唐伯虎，小涂大抹俱高古。壁松水阁坐何人，若论游鱼应著我。
寄李达生太守守巨津（郡为筰国，属土官，凡
王醇（明代）

筰蛮遮在碧烟丛，浪说车间已画熊。
官舍转离孤郡远，家书常隔一年通。
酱分篓叶香消瘴，布纳桐花软贴风。
乡思偶停时出郭，闲看调象乱山中。
与王录事会张征君姊妹炼师院玩雪兼怀清会上人
皎然（唐代）

何意廉从事，还来会默仙。寒空惊雪遍，春意入歌偏。

瑶草三花发，琼林七叶连。飘飖过柳寺，应满译经前。
戏周正孺二绝
苏轼（宋代）

折臂三公未可知，会当千镒访权奇。
劝君鬻骆犹闲事，肠断闺权杨柳枝。
天厩新颁玉鼻骍，故人共敝亦常情。
相如虽老犹能赋，换马还应继二生。
赋得蝶依草应令诗
徐防（两汉）

秋园花落尽，芳菊数来归。那知不梦作，眠觉也恒飞。
请息斋书事
范成大（宋代）

刻木牵丝罢戏场，祭余雨後两相忘。
门虽有雀尚廷尉，食已无鱼休孟尝。
虱里趋时真是贼，虎中宣力任为伥。
篱东舍北谁情话，鸡语鸥盟意却长。
丛台
郑大谟（清代）

百尺丛台杳霭间，行人指点赵江山。吕妃一去不归国，和璧他时亦入关。

月洞千年秋草长，眉池终古碧苔斑。沧桑几变余陈迹，并作卢生一梦看。
洛阳诗帖
蔡襄（宋代）

洛阳风景实堪夸，几处楼台处处花。
尽是齐王修种得，如今惆帐似无空。
挽秦国夫人三首 其二
刘摰（宋代）

赙襚来中禁，箫笳去国门。素冠空列鼎，白发但歌盆。

彤管音徽盛，甘泉像貌尊。所传天下劝，岂独慰儿孙。
月节折杨柳歌十三首 其十 十月歌
佚名（魏晋）

大树转萧索。天阴不作雨。严霜半夜落。折杨柳。林中与松柏。岁寒不相负。
宴清都 尤墨君塔西掷笔图，次周清真韵
吴湖帆（清代）

废塔空经鼓。秋宵月，夜凉残照前度。西堂境静，东城步曲，隐藏深户。

閒言巷陌寻常，定燕子、曾招旧侣。怎怅极、断梦江花，离情魏笔休赋。

沧桑系老林泉，悲歌韵抑，愁思吟苦。浮云晦迹，清风送晚，载书归去。

文园病渴长恨，顾倩影、翩翩恋处。试尽将、掷作金声，兴公愿否。
学舍诸生罕至或累旬倚席不讲愧而成咏
宋祁（宋代）

直舍沈沈掩回廊，古坛槐柳对苍凉。
一囊有客愁饥死，三尺无苍问喙长。
瞑据槁梧真用拙，束归高阁分深藏。
日斜广陌驱归鞅，更似笭箵作漫郎。
次陈心之陈比之二居士过访东皋韵
释海会（明代）

结屋离人境，时看云去来。新花迎客笑，一径为君开。

茶煮春前水，芋搜劫后灰。莫言村寺僻，握手步松台。
寿王真州
章甫（宋代）

阳春耀桃李，松柏不动心。
岁暮霜霰寒，松柏犹翠阴。
物生天地间，均此一气尔。
小大有不齐，乘除亦常理。
使君盛德后，清白由家传。
平生功名心，不作世态妍。
公为人所难，天念公所独。
黄屋结深知，青毡行可复。
致远要自近，试公先一州。
生朝喜载临，颂声满江头。
仁者寿固宜，富贵公自有。
作诗祝东风，为勤尊中酒。
颂古十七首
释师观（宋代）

伶利道人何处去，至今寻觅杳无踪。
有时冷地思量著，不觉全身在碧峰。
拟古宫词一百首
朱让栩（明代）

青春一去岂重来，转毂韶光日夜催。
三百六旬空怅望，朱门经岁不曾开。
感事十诗上李侍郎 其三
陈造（宋代）

邻女德称色，婉娈白玉温。无资嫁未售，行媒不顾门。

佩是亲纫兰，庭有手植萱。君子正求匹，不聘甘难婚。

芳岁逝不留，苦节中弥敦。涧潦有遗采，此意与谁论。
采石李白墓
晁补之（宋代）

客星一点太微傍，谈笑青蝇玉失光。
载酒五湖狂到死，只今天地不能藏。
清平乐·禁闱清夜
李白（唐代）

禁闱清夜，
月探金窗罅。
玉帐鸳鸯喷兰麝，
时落银灯香□。
女伴莫话孤眠，
六宫罗绮三千。
一笑皆生百媚，
宸衷教在谁边？
赠赵县尉
白玉蟾（宋代）

半斤雷火烧红杏，一滴露珠凝碧荷。
锦帐中间藏玉狗，宝瓶里面养金鹅。
铅花朵朵开青蘂，汞叶枝枝发绛柯。
莫问婴儿并姹女，等闲寻取旧黄婆。
水调歌头·隐括杜牧之齐山诗
朱熹（宋代）

江水浸云影，鸿雁欲南飞。携壶结客何处？空翠渺烟霏。尘世难结一笑，况有紫萸黄菊，堪插满头归。风景今朝是，身世昔人非。
酬佳节，须酩酊，莫相违。人生如寄，何事辛苦怨斜晖。无尽今来古往，多少春花秋月，那更有危机。与问牛山客，何必独沾衣。
同董愚溪探梅邓尉夜宿万峰禅院
浦镗（清代）

舣舟虎山桥，探梅入邓尉。绿畴如掌平，相携踏寒翠。

野水略彴横，古柏罗阴隘。龙斗与虬翔，险怪非人意。

平台何岧岧，烟煴迷花气。如入众香国，令我心禅醉。

迤逦复前行，林萝转蔽翳。长风振乔柯，泠泠净襟袂。

殿角露山腰，即之路转昧。僧雏出翠微，引入山中寺。

晚饭饱嘉蔬，轩窗豁远眦。旷望极高深，郁泱荡胸次。

嗒焉我丧我，尘心了无自。禅榻茶话清，松月照无寐。
临江仙 九日，舟泊安庆城下，晚歇临江水驿
吴澄（元代）

景佳甚，与徐道川方复齐况肩吾方清之驿亭草酌。子文京侍以殊乡又逢秋晚分韵，得殊字，赋临江仙去岁家山重九日，西风短帽萧疏。如今景物几曾殊。舒州城下月，未觉此身孤。胜友二三成草草，只怜有酒无茱。江涵万象碧霄虚。客星何处是，光彩近辰居。
朝中措（闻桂香）
吴文英（宋代）

海东明月锁云阴。花在月中心。天外幽香轻漏，人间仙影难寻。

并刀翦叶，一枝晓露，绿鬓曾簪。惟有别时难忘，冷烟疏雨秋深。
法曲（遍第二）
曹勋（宋代）

向虚靖晨起。朝元意达，冲漠怡怡。三天澄映，九光霁碧，如有鹤舞鸾飞。泛空际。瑶室明辉。动与真期。至理常寂，户庭无远，欣欣端比。侍宴日在瑶池。师友多闲，抱琴沽酒度曲，笑采华芝。九节倚筇时。何须钓月眠石，寻觅占渊静逸。乐修持。淡然灵府泳真谛。怡养丹光里。春已收功，自育火枣交梨。
文燕润卿不至
郑璧（唐代）

已知羽驾朝金阙，不用烧兰望玉京。

应是易迁明月好，玉皇留看舞双成。
送侄让从军武安
陈基（元代）

送尔徐州去，秋风几日程。水通彭子国，山拥楚王城。

虎帐氍毹煖，犀船五两轻。从军古云乐，今我不胜情。
满江红 题圣月兄归来图
钱肃图（明代）

断水残云，留不住、并州羁客。且收拾、新亭孤泪，江滨吟魄。

下榻漫淹徐孺子，归来好赋陶彭泽。把柴门、遥向夕岚开，餐山色。

水绕屋，渔灯白；云满袖，诗筒碧。更斗茶僧舍，寻□村北。

半卷阴符摩醉眼，一编心史图秋壁。有袁安高卧在东邻，堪投迹。
题宅后井
张耒（宋代）

清泉十丈白如浆，甘似醍醐透◇凉。
君欲道中无渴死，百寻操绠莫辞长。
谒净慈豁和尚
李寄（明代）

寻师不费草鞋钱，稳住西湖水一湾。欲识德云真面目，只须终日对青山。
五言出都日大雪
沈遘（宋代）

朔风万里来，一夜卷飞雪。漫漫国门路，转毂失故辙。

鸟翼压不国，马蹄僵欲折。问我行安之，衔命使胡羯。

君恩念勤远，敦遣礼无缺。赐金戒私装，卜日出汉节。

太官载供张，厩马先简阅。光华自难胜，敢复诉劳苶。

独哀徒御众，驱驰犯寒切。每怀实靡及，勖尔保嘉烈。
和栗应宏送张子言游北岳一首
黄省曾（明代）

我客长安日，君攀紫岳云。饯琴挥鹤绪，离剑把星文。

傲掇金膏药，狂呼赤鲤群。桃花明月馆，千里忆高芬。
题伯丈人黄待制归来堂
李吕（宋代）

君子重进退，大节贵能全。
厥志在冥鸿，耳非闻杜鹃。
县车示优宠，挥金乐耆年。
高风激贪懦，千载要齐肩。
游普陀山喜晤寺僧明然别后却寄
金朝觐（清代）

兰畹向我称明然，濡笔磨墨述诗篇。推敲字句费辛苦，此中有人山之颠。

入山已无台阁气，出世那复烟火味。有时拈韵疏性灵，清高淡远自矜贵。

今见明然俨寒酸，慈悲欢喜兼庄严。手持唐诗三百首，权当贝叶翻经看。

古来名僧如名士，不学戒律不衫履。文法但可拘俗人，何必蜂子钻窗纸。

诗笔生成瞿昙花，诗才淘尽恒河沙。说法能得无上乘，偏袒吟肩拖袈裟。

昌黎辟佛友大颠，欧阳钜儒交秘演。访僧兼欲访名山，俱可随缘作消遣。

我当三度朝普陀，友生陪侍来游歌。清静自得古欢趣，开轩高挹秋风多。

临风且咏将进酒，有约不来良辰负。佛国极乐重行行，石火流光莫回首。

可念前人曾志游，题诗不惜姓名留。天末鸿雁尚流影，肯让崔题黄鹤楼。
偈颂七十一首
释了惠（宋代）

大千总是神仙药，此药无多灵验多。
七佛之师虽解用，难医无病老维摩。
送惟学南还
何景明（明代）

一年宾馆空弹剑，九月燕京未授衣。世路风尘悲旅鬓，春园花竹梦荆扉。

扁舟旧泛心常往，万卷今开志岂违。京国重来又三载，临岐真恨不同归。
谒禹庙
孟简（唐代）

九土昔沦垫，八方抱殷忧。哲王受《洪范》，群物承天休。

源委有所在，勤劳会东州。稽山何峻极，清庙居上头。

律度非外事，辛壬宁少留。歌谣自不去，覆载将何求？

灵长表远绩，经启蒙宏猷。孰敢备佐命，天吴与阳侯。

玄功馀玉帛，茂实结松楸。盖影庇风雨，湖光摇冕旒。

质明箫鼓作，通昔礼容脩。骍牢设旧物，洿水配庶羞。

深沈本建极，傲很亦思柔。阴怪尚奔走，灵徒如献酬。

恍疑仙驾动，静见宿云收。竹树依积润，菰蒲托清流。

谬兹领百越，忽复历三秋。丹恳谅可荐，庶几无年尤。
晨起览镜六首
刘克庄（宋代）

昔映仙藜临几桉，今栽甘菊满庭除。
不堪立马挥新檄，只合囊萤勘旧书。
砚生太史将入都同人于重阳于三日就菊设饯以屋小于舟人澹如菊分韵得屋字
慧霖（清代）

桂石已无山，松云尚有屋。君还玉照堂，不羡王官谷。

索笑春寻玉，撷芳秋摘菊。离怀托篇什，共向篱根读。

送酒劳白衣，敲诗剪红烛。更偷半日閒，相劝一杯足。

公等文字豪，我惭笔花秃。愿随江月行，扣舷和清曲。
梅花二首
杨万里（宋代）

东风微破野梅心，著骨清香已不禁。
绿剌一尖双菡子，错书小字带悬针。
题停罢坊场图
杨万里（宋代）

半山辱国卖丛祠，钟步诸坊卷酒旗。村里山农语音好，孔方兄已赦鹅儿。
月夕
欧阳修（宋代）

月气初升海，屏光半隐扉。
寒消觉春尽，漏永送筹稀。
兰烛风惊烬，烟帘雾湿衣。
清羸急宽带，频减故时围。
补古乐歌五首 其五 卜洛
周巽（元代）

假神龟兮建东都。定宝鼎兮开皇图。武功成兮文德敷。

白雉在庭兮凤在梧。历世历年兮垂远谟。
贺新郎
韩淲（宋代）

病起情怀恶。小帘栊、杨花坠絮，木阴成幄。试问春光今几许，都木年华忘却。更多少、从前盟约。拟待莺边寻好语，恍残红、零乱风回薄。思往事，信如昨。

清明寒食须行乐。算人生、何时富贵，自徒萧索。试着春衫从酒伴，乱插繁英嫩萼。信莫被、功名担阁。随分溪山供笑傲，这一身、闲处谁能缚。琴剑外，尽杯酌。
离淮南寄公卷
吴则礼（宋代）

船头看淮南，去入莲芡海。
九年穷不死，鱼鸟怪吾在。
昨日别友人，鬓发忽已改。
溥溥白露多，初湿柂楼背。
王君贶生日
苏辙（宋代）

纯阴十月晚，劲气肃群骄。
惟有乔松在，长看积雪消。
生贤禀真性，特立冠当朝。
早岁初成赋，群雄已失标。
治才精破竹，廷论壮生飚。
博士皆推贾，宣皇重试萧。
周旋穷政体，出入解心焦。
九列高称冠，三台岂足超。
论功归颍霸，举相待虞姚。
骥骋经新卧，弓强发久鞦。
百年时节在，四海众心翘。
当见飞中使，赍金赐此朝。
立春
杜甫（唐代）

春日春盘细生菜，忽忆两京梅发时。
盘出高门行白玉，菜传纤手送青丝。
巫峡寒江那对眼，杜陵远客不胜悲。
此身未知归定处，呼儿觅纸一题诗。
赠苦行僧
释文珦（宋代）

泯然诸念尽，木食貌常羸。
林下身虽老，人间事不知。
持经被艾衲，礼像爇枫脂。
不是忘形者，终难学尔为。
凤衔杯 旧恨和柳七韵
丁澎（清代）

屏前私结今生愿。忆不了、当初欢怨。正生小俱痴，寻花遂蝶争闲玩。

只避得、人前眼。

到如今，全不管。恁心情、风儿吹断。将抆泪冰绡，断肠一纸交伊看。

怎推得、无人见。
元日寄诸弟兼呈崔都水
韦应物（唐代）

一从守兹郡，两鬓生素发。新正加我年，故岁去超忽。

淮滨益时候，了似仲秋月。川谷风景温，城池草木发。

高斋属多暇，惆怅临芳物。日月昧还期，念君何时歇。
鹭
叶绍翁（宋代）

无事时来立葑田，几回惊去为归船。
霜姿不特他人爱，照影沧波亦自怜。
溪行
方岳（宋代）

冬雪不到地，春雪方连天。
山园亦珊瑚，暄暖亦已妍。
舒舒者丹荑，忽作冻蝟拳。
寒燠固不齐，勿与时争先。
休假还旧业便使
王维（唐代）

谢病始告归，依依入桑梓。

家人皆伫立，相候衡门里。

时辈皆长年，成人旧童子。

上堂嘉庆毕，顾与姻亲齿。

论旧忽馀悲，目存且相喜。

田园转芜没，但有寒泉水。

衰柳日萧条，秋光清邑里。

入门乍如客，休骑非便止。

中饮顾王程，离忧从此始。
水调歌头
葛长庚（宋代）

误触紫清帝，谪下汉山川。既来尘世，奇奇怪怪被人嫌。懒去蓬莱三岛，且看江南风月，一住数千年。天风自霄汉，吹到剑峰前。

做些诗，吃些酒，放些颠。木精石怪，时时唤作地行仙。朝隐四山猿鹤，夜枕一天星斗，纸被里云眠。梦为蝴蝶去，依约在三天。
乘风
李炤（明代）

帘外幽花间翠微，香飘瑶瑟鼓音希。閒宜修竹开三径，凉入清风掩半扉。

云气乍流人欲御，茶烟轻飏鹤初飞。庾尘任逐蓬根转，春服何妨楚楚辉。
泛溪船至巴东
陆游（宋代）

溪船莫嫌迮，船迮始相宜。
两桨行何驶，重滩过不知。
荒村寇相县，破屋屈平祠。
不耐新愁得，啼猿挂冷枝。
岳阳楼三首 其三
李纲（宋代）

常诵飞龙邅洞庭，登楼况复把骚经。琉璃万顷天同碧，翠黛一螺山更青。

白鸟风高方倦翮，苍鹰冬暖正舒翎。客愁欲作长鲸吸，却笑三闾只独醒。
偈颂一百零二首
释绍昙（宋代）

三十二相，八十种好。
马颔驴腮，弥天罗过。
新法华，因甚刺脑入胶盆。
过在你，殃及我。
双头兰
方岳（宋代）

夷齐首阳饿，宇宙难弟兄。
同心倚雪崖，世个一羽轻。
紫茎孕双茁，岂有儿妇情。
贤哉二丈夫，万古离骚情。
读韦左司参
李楘（清代）

恬澹本性情，下笔便高洁。常能参妙化，自得养生术。

我读韦公参，一生无滞郁。旷然任吾天，言动由真率。

渊明后一人，冲虚亦朴实。《唐书》考新旧，无人为撰述。

参人失传多，惟公不当佚。自公为卫郎，意气近豪侠。

折节复读书，至味归清绝。一麾出守郡，随处留参别。

真机舒性灵，淡然天籁发。扫地坐焚香，习静神无夺。

岂必求神仙，何用更学佛。开元至贞元，百余十岁月。

人皆见公容，精神不衰竭。有参送太白，无与少陵笔。

或者未识面，踪迹天涯阔。清景忆平生，空山求隐逸。

晏起望青天，园林爱藏拙。应知养主事，参外无他物。

神来有化工，终身无疢疾。千秋秉至诚，梦想依归切。
鄢陵界中
孔武仲（宋代）

古县居人少，归轩喜气多。
连天皆秫黍，盖水有莲荷。
宿雨云容薄，微风日气和。
征行不辞远，所得是吟哦。
次韵黄侍郎沧江海棠六绝
魏了翁（宋代）

妙处东皇可得知，溶溶生意不停机。
雨寒日暴浑无赖，凭仗阳和为解围。
云杜馆 其一
冯敏昌（清代）

残月上空阶，有如微雪光。复有木已枯，卧形于其旁。

幽人梦不省，归去求松篁。途迷安所之，开门以彷徨。

大星西徐行，念此何无常。斗杓亦何为，尚指东南方。
路中月夕登霁景台与唐英话别
梅尧臣（宋代）

风枝不动月光午，况是高台过新雨。
吴客方思千里归，不负洛阳尘与土。
到时水落鳜鲈肥，香稻初炊鱠红缕。
休言羊酪敌蓴羹，我亦长吟念东楚。
平胡马嘶谁可留，去去相望富春渚。
啸天龙
释道丘（明代）

俱胝一指笑天龙，童子循涂没路通。拈过司南针一转，穿山透地巧施工。
陶斋尚属属题陶公亭雪夜评碑图
郑孝胥（清代）

天玺遗文窥倒薤，昔尝遇之刘与蒯。陶公亭上有新评，完本神明遂无对。

我从黄鹄山头来，披图读碑怀暂开。太真未敢轻江左，觉叹夷吾是霸才。
偈颂一百二十三首 其一○一
释祖钦（宋代）

岁旧年新，夜暗昼明，未尝移易。日迁月化，山青水绿，依旧寻常。

小尽二十九，大尽三十日，也是镇州萝卜，汉地生姜。

休咬嚼，没商量。梅花纸帐一炉香，衲被蒙头春昼长。
风入松 题王叔明听松图
顾太清（清代）

乱山深处有人家。细路欹斜。长松万树围茅屋，响寒涛、天际青霞。

曲涧平铺略约，飞泉高挂檐牙。

幽人肥遁厌烦哗。云水生涯。携筇来有谈经客，露疏窗、萝薜周遮。

陋室居之何陋，满堂金玉无加。
献诗
马贤良（宋代）

破敌将军晓入燕，满城和气接尧天。
油然叆叇三千里，洗尽尘氛二百年。
野兴
陆游（宋代）

猿臂将军老未衰，气吞十万羽林儿。
南山射虎自堪乐，何用封侯高帝时！
戏咏暖足瓶二首
黄庭坚（宋代）

小姬暖足卧，或能起心兵。
千金买脚婆，夜夜睡天明。
夜书所见
叶绍翁（宋代）

萧萧梧叶送寒声，江上秋风动客情。
知有儿童挑促织，夜深篱落一灯明。
次韵温伯谋归
范成大（宋代）

官路驱驰易折肱，官曹随处是愁城。
随风片叶乡心动，过雨千峰病眼明。
一脔何须尝世味，寸田久已废吾耕。
羡君早作归欤计，屈指从今几合并。
为行可维那题子陵钓鱼
释绍昙（宋代）

七里滩头古木阴，眼空寰海老垂纶。
无端钓得刘文叔，却把羊裘污欲尘。
沁园春（题西宗云山楼）
刘镇（宋代）

爽气西来，玉削群峰，千杉万松。望疏林清旷，晴烟紫翠，雪边回棹，柳外闻钟。夜月琼田，夕阳金界，倒影楼台表里空。桥阴曲，是旧来忠定，手种芙蓉。

仙翁。心事谁同。付鱼鸟相望一笑中。向月梅香底，招邀和靖，云山高处，问讯梁公。物象搜奇，风流怀古，消得文章万丈虹。沉吟久，想依春树，人在江东。
题二树山人画双角石
王衍梅（清代）

横峰侧岭巧相兼，唤取鸦叉展画帘。南渡关山惭一角，北台风雪看双尖。

梁家婢可明珠换，讲舍儿须锦髻添。诗老凋零余墨在，梅花僧印尚红钤。
道无情
尹志平（元代）

随处道人道友。勿使人情浓厚。凡百在平常。少灾殃。别后应当西迈。接待往来宁耐。他日要相参。望终南。
【越调】小桃红_临川八景东
盍西村（元代）

临川八景
东城早春
暮云楼阁画桥东，渐觉花心动。兰麝香中看鸾凤，笑融融，半醒不醉相陪奉。佳宾兴浓，主人情重，合和小桃红。
西园秋暮
玉簪金菊露凝秋，酿出西园秀。烟柳新来为谁瘦？畅风流，醉归不记黄昏后。小糟细酒，锦堂晴昼，拚却再扶头。
江岸水灯
万家灯火闹春桥，十里光相照。舞凤翔鸾势绝妙，可怜宵，波间涌出蓬莱岛。香烟乱飘，笙歌喧闹，飞上玉楼腰。
金堤风柳
落花飞絮舞晴沙，不似都门下。暮折朝攀梦中怕，最堪夸，牧童渔叟偏宜夏。清风睡煞，淡烟难画，掩映两三家。
客船晚烟
绿云冉冉锁清湾，香彻东西岸。官课今年九分办，厮追攀，渡头买得新鱼雁。杯盘不干，欢欣无限，忘了大家难。
戍楼残霞
戍楼残照断霞红，只有青山送。梨叶新来带霜重，望归鸿，归鸿也被西风弄。闲愁万种，旧游云梦，回首月明中。
市桥月色
玉龙高卧一天秋，宝镜青光透。星斗阑干雨晴后，绿悠悠，软风吹动玻璃皱。烟波顺流，乾坤如昼，半夜有行舟。
莲塘雨声
忽闻疏雨打新荷，有梦都惊破。头上闲云片时过，泛清波，兰舟饱载风流货。诸般小可，齐声高和，唱彻采莲歌。
杂咏
市朝名利少相关，成败经来惯。莫道无人识真赝，这其间，急流勇退谁能辨？一双俊眼，一条好汉，不见富春山。
古今荣辱转头空，都是相般弄。我道虚名不中用，劝英雄，眼前祸患休多种。秦宫汉冢，乌江云梦，依旧起秋风。
杏花开候不曾晴，败尽游人兴。红雪飞来满芳径，问春莺，春莺无语风方定。小蛮有情，夜凉人静，唱彻醉翁亭。
海棠开过到蔷薇，春色无多味。争奈新来越憔悴，教他谁，小环也似知人意。疏帘卷起，重门不闭，要看燕双飞。
淡烟微雨锁横塘，且看无风浪。一叶轻舟任飘荡，芰荷香，渔歌虽美休高唱。些儿晚凉，金沙滩上，多有睡鸳鸯。
绿杨堤畔蓼花洲，可爱溪山秀。烟水茫茫晚凉后，捕鱼舟，冲开万顷玻璃皱。乱云不收，残霞妆就，一片洞庭秋。
晚来群雀噪茅檐，渐渐云收敛。但觉新凉入藤簟，喜幽潜，佳人学得皆勤俭。闲情幽怨，新愁旧恨，不许上眉尖。
淡黄杨柳月中疏，今古横塘路。为问萧郎在何处，近来书，一帆又下潇湘去。试问别后，软绡红泪，多似露荷珠。
杨仲子携诗见过次韵酬赠并呈诚斋二首 其一
张镃（宋代）

老监过陈实，贤郎似窦群。共将奇句了，不许外人分。

访我三竿日，萦帘一炷云。当家相见处，那此世情欣。
又和所示
韦骧（宋代）

布鼓微声强自信，两篇响答语惊人。连城自我忻怀宝，八字凭谁叹受辛。

岂为傥来轻有动，但能恬守即安贫。相期厚养忘多欲，莫似豚蹄祝满囷。
蝶恋花
陈瓘（宋代）

有个胡儿模样别。满颔髭须，生得浑如漆。见说近来头也白。髭须那得长长黑。

□□□□□□□。籋子铒来，须有千堆雪。莫向细君容易说。恐他嫌你将伊摘。
次韵和原甫陪永叔景仁圣徒饮余家题庭中枯菊
梅尧臣（宋代）

九月车马过，我庭黄菊鲜。
重来踰七旬，枯萼无复妍。
自非凌霜操，枝叶徒相连。
衰败未忍去，根荄尚翘然。
不意憔悴丛，犹为君子怜。
固值时节晚，岂恨地势偏。
直如木上萝，缘蔓欲到天。
一朝风雪厉，零落向暮年。
至此事乃等，高低复何言。
公休夸松柏，彭祖与颜渊。
各不相健羡，焉能论柔坚。
愿公时饮酒，周孔今下泉。
寄尹迁介叔 其九
刘跂（宋代）

歌词郢中来，未数白与贺。一斑昧全虎，端似隙中过。

可怜光万丈，不救妻子饿。平生严郑公，皂隶有馀货。
讲筵侍立 其二
魏了翁（宋代）

须臾讲殿报班齐，拜罢东升一半西。两序公卿皆赐坐，史臣讲读右阶隮。
杨柳枝词二首 其一
贺铸（宋代）

方过清明雨后天，回塘照影弄跹跹。深情拟属风光主，爱惜长条待少年。
忆秦娥
欧阳修（宋代）

十五六，脱罗裳，长恁黛眉蹙。红玉暖，入人怀，春困熟。

展香裀，帐前明画烛。眼波长，斜浸鬓云绿。看不足。苦残宵、更漏促。
谢吴秘丞作石屏集后序
戴复古（宋代）

说破当年旧石屏，自惭无德又无能。
乡来江海疏狂客，今作山林老病僧。
高卧一楼成宇宙，冷看独影当宾朋。
恶诗有误公题品，不是夔州杜少陵。
春雨闷坐忆循良先生
孙思敬（清代）

那堪终日雨，兀坐守柴扃。搅我心如醉，怜君眼独醒。

烟迷千树白，云锁一山青。却忆重阳节，潇潇倚枕听。
书林风木为徐桥徐资时作
彭韶（明代）

瑟瑟悲风起墓林，亲容何处可追寻。九原徒抱终天恨，三釜难追此日心。

飒沓秋空时作籁，萧疏白昼自成阴。谩将绘事传遗迹，耳底无声泪满襟。
倚月
仇远（元代）

大江东去月分明，乌鹊南飞露气清。
如此婵娟人不爱，倚楼独立过三更。
过永庆寺逢牡丹作
静诺（清代）

东风习习春将夏，宝马香车如放假。夹道松杉满径阴，黄鹂坐语春风下。

偏反绰约逞娇颜，徘徊终日不知还。花王似殿东王令，好鸟枝头笳鼓竞。

莫言花落不如人，人老能如花更春。惟有青山常对峙，年年花落路傍尘。

小鸟欲答忽飞去，宛转如歌昔时句。但使衰年无病侵，岁岁花前常小憩。
宫词 其六十
赵佶（宋代）

元宵五日宴龙楼，同乐斯民一豫游。宝辇欲回人仰望，彩绳高处堕星毬。
书刘文所藏宗少文《一笔画》
苏轼（宋代）

宛转回文锦，萦盈连理花。
何须郭忠恕，匹素画缫车。
西峰
陈抟（宋代）

为爱西峰好，吟头尽日昂。岩花红作阵，溪水绿成行。

几夜碍新月，半山无夕阳。寄言嘉遁客，此处是仙乡。
重过邹平城下作
柯蘅（清代）

野绿与城齐，秋云渡岭低。几家烟树外，行客夕阳西。

旧迹怜鸿爪，劳生慨马蹄。范公祠外路，细草碧萋萋。
重过洄溪渡有感
郭昆焘（清代）

一水抱城曲，数家垂柳深。十年重唤渡，万感入悲吟。

世事仍无定，斯人不可寻。秋风吹落日，江上扫层阴。
中秋无月
袁说友（宋代）

皓魄埋云未肯收，佳娥寂寞为谁羞。
可怜数点不多雨，误却一轮无限秋。
急扫妖氛天外去，莫教微影暗中流。
终当永夜清如水，我为停杯便倚楼。
上馀姚
苏泂（宋代）

忆侍大人江北去，却从伯父野堂回。
争知二老轻凋谢，岁晚扁舟一个来。
寄宝应丘大夫攽
刘华（宋代）

制阃今元帅，男邦旧大夫。
受成无弊事，直上有夷涂。
赤县图新入，苍生喘欲苏。
底须劳战士，城築守淮隅。
续催日鼓谣
吴斌（明代）

胡为乎六龙？斜飞于若木之金天，复沈沦于西溟澒洞之重
渊。
日车摧颓势将堕，但闻惊天伐鼓，砰轰喧阗。
恨无鲁阳所挥之神戈，又无羲和所执之神鞭。
徒看光景入海去，惟有雪山千叠春雷喧。
日已溺，谁能援？似将宇宙入冥昧，魑魅泣雨神啼烟。
烟雨暮，何由晨？肆鬼怪，愁天人。
有美二子超凡伦，凝丹泣血惊苍旻。
欲攀天上万丈之玉绳，揽此波中咫尺之金轮。
力不及，情难伸。
歌日鼓，悲无垠。
空有蛟龙之翰麟鸾之文，照耀今古诚足珍，心比卫精谁复
陈！至今阴气毒天地，几时六合回阳春。
吾闻东方乃有扶桑之君，阳谷之神，可以返日驭，升天门
，过黄道，御紫宸。
安得回光洞照下土之盲人，神君精感应相邻。
忽尔金鸡啼白东海天，朱光飞射开幽玄，鼓声惊倒三山巅
。
白日曙，青阳生。
出海屿，游天京。
四方咸睹晓色清，麟胎凤矰含精英。
圣皇钦天建太平，作《韶》、《武》，吟箫笙，譬若日鼓
腾天声。
乾坤上下俱清宁，亿年万世同光明。
读书有感
戴表元（宋代）

鲁女悲嗟起夜深，当年枉却泪沾襟。
如今已免邻人笑，老大知无欲嫁心。
竹枝词九首·其三
刘禹锡（唐代）

江上朱楼新雨晴，瀼西春水縠文生。
桥东桥西好杨柳，人来人去唱歌行。
终南精舍月中闻磬
独孤申叔（唐代）

精庐残夜景，天宇灭埃氛。幽磬此时击，馀音几处闻。

随风树杪去，支策月中分。断绝如残漏，凄清不隔云。

羁人方罢梦，独雁忽迷群。响尽河汉落，千山空纠纷。
河传·锦浦
韦庄（唐代）

锦浦，春女。
绣衣金缕，雾薄云轻。
花深柳暗，
时节正是清明，雨初晴。
玉鞭魂断烟霞路，
莺莺语，一望巫山雨。
香尘隐映，
遥见翠槛红楼，黛眉愁。
秋日经别墅
吴融（唐代）

别墅萧条海上村，偶期兰菊与琴尊。檐横碧嶂秋光近，

树带闲潮晚色昏。幸有白云眠楚客，不劳芳草思王孙。

北山移去前文在，无复教人叹晓猿。
句
宋祁（宋代）

再来戴公宅，客过孝王家。
舟中作偈
释楚圆（宋代）

长江行不尽，帝里到何时。
既得凉风便，休将艣棹施。
重阳前一日朱楚亭龙山书屋看桂同邓湘皋孝廉作
李宗瀚（清代）

数椽僻近栖霞寺，绕屋长松间丛佳。旧家乔木存百年，儒素清丛传累世。

居贫芋栗尚能办，每为看花供客醉。过桥数武香已闻，入门但见翻青翠。

含丹吐白殊蕴藉，不比春娇争献媚。幽贞合伴月娥独，仙隐如偕商皓四。

地偏十扫俗喧嚣，人冷都饶秋气味。渴呼茶茗倩儿童，醉倚芙蓉当姬侍。

花开酒好忆前年，雨散烟消余几辈。攀援容我手斧持，封殖怜君角弓废。

商飙飒飒吹短鬓，日夕婆娑影相对。当时玉貌是婵娟，此日霜华剩憔悴。

天上高寒归不归，山中偃蹇岁复岁。浮名唾手时易去，清景留人兴堪继。

不须重九问明朝，眼底龙山即高会。
满庭芳 晨起闻卖花声，知安排作七夕矣
陈洵（清代）

碧水珠流，明霞花渡，镜奁催趁朝妆。隔年心事，分付待钗行。

多少珠帘绣幕，频回首、月户灯廊。闲情在，泉华晓汲，淡淡看秋光。

虚堂延漏听，无人夜半，休更思量。漫赢得尊前，一点芬芳。

憔悴荷衣未改，佳期怨、宫彩先凉。针筵畔，都无才思，随分过昏黄。
好事近·华发一衰翁
王恽（元代）

华发一衰翁，世事眼中看彻。只为年来薄宦，负东山高节。冥冥为理到无凭，此外更何说。安得百壶春酒，埽羁愁如雪。
失调名
晁补之（宋代）

残腊初雪霁。梅白飘香蕊。依前又还是，迎春时候，大家都备。灶马门神，酒酌酴酥，桃符尽书吉利。
五更催驱傩，爆竹起。虚耗都教退。交年换新岁。长保身荣贵。愿与儿孙、尽老今生，神寿遐昌，年年共同守岁。
句
石安民（宋代）

明朝江上一回首，二十四峰何处寻。
丛薄
韩淲（宋代）

丛薄欲微雨，绝壑留馀寒。陇麦已黄熟，园梅尚青攒。

宛宛路转坡，激激流起湍。卧瓶掷酒椀，开奁理香槃。
春暮感怀
百保（唐代）

又见枝头红雨飞，近来事事与心违。椿萱老去悲何极，手足离多信亦稀。

异地情怀人怅怅，故园花柳梦依依。那堪回忆当年境，一觉黄粱是也非。
草虫
刘诜（元代）

晴风丽日天地熙，昆虫草木同生机。墅花煌煌缀组绣，山叶生生明琉璃。

黄蜂天半各有役，白蝶彩蝶相随飞。野蚕卧枝玉一笏，新蜩脱蜕冠双緌。

角蜗吐腥螳臂怒，蜻蜓翼生吴绡素。蛛丝散网专攫饕，缚蝇似缚白门布。

画工胸有太极心，秋毫点染追天真。胡为所画仅九物，终以杀机疑非仁。

呜呼安得人心皆祥麟，阜螽草虫荡荡共适周原春。
句
胡澹翁（宋代）

如今竹阁多清兴，紫蟹尖圃不数暇。
送方象三之皖城
马春田（清代）

草草陵阳春夏过，班鱼同沼燕同窝。青云楼上凭高赋，白雨声中倚醉歌。

壮不如人今我老，请从此别柰君何。重逢但愿前期在，惜抱斋头会合多。
武担山感事
孙应时（宋代）

客里愁如积，朝来意亦欣。
鸣阶无宿雨，度隙有归云。
且免泥盈尺，犹祈岁十分。
中原念淮浙，不忍话传闻。
谢中政院判买住昂霄枉过予龙江寓隐
王逢（元代）

三年江馆闭斜曛，一日星轺下紫氛。老我已非佳子弟，壮公曾是故将军。

未央双阙云端见，长乐疏钟月下闻。还语中原檿丝尽，六宫知爱石榴裙。
州图次元修韵三首 其三
薛季宣（宋代）

笺书莫笑虫鱼注，善学须通天地心。到尽粤南并蓟北，始知前古是来今。
卜算子（李季允＿约登鄂州南楼即席次韵）
魏了翁（宋代）

携月上至南楼，月已穿云去。莫照峨眉最上峰，同在峰前住。

东望极青齐，西顾穷商许。酒到忧边总未知，犹认胡床处。
玉台體
张良臣（宋代）

主人流落委荒坟，燕子还来坏戟门。
惟有桃花古时月，端端正正照啼痕。
寒食雨霁
曾协（宋代）

乱云将雨趁狂风，扫溉氛埃瞬息中。
指点山川开净绿，按行花草失欹红。
槐榆改火年年事，箫鼓迎神处处同。
自是平生观物化，不因春去始知空。
正月七日初见梅花
方元修（宋代）

雪净冰融溪作鳞，梅花经眼日当人。北枝风力顾不早，东阁诗情聊一新。

烟并博山薰莫乱，色同衰鬓插宜新。一年好处得全尽，红绽雨肥犹弄春。
三月三日上忠襄坟，因之行散，得十绝句
杨万里（宋代）

切忌寻春预作谋，教君行乐定成愁。
老夫乘兴翩然出，不遣风知雨觉休。
孙曼叔挽词三首 其二
韩维（宋代）

定契仍三世，从游复一乡。掷金看丽赋，报玉得雕章。

不尽良哉用，空令识者伤。欲知恩礼重，恤视走银珰。
湖上杂诗
袁枚（清代）

烟霞石屋两平章，渡水穿花趁夕阳。
万片绿云春一点，布裙红出采茶娘。
寄元绪上人
姚合（唐代）

石窗紫藓墙，此世此清凉。研露题诗洁，消冰煮茗香。

闲云春影薄，孤磬夜声长。何计休为吏，从师老草堂。
秋夕大风松声甚壮戏作短歌
陆游（宋代）

人生不自怜，坐受外物械。
荣华难把玩，俄顷皆变坏。
山栖亦何有，耳目差旷快。
秋郊多烈风，夜壑起松籁。
初闻尚萧瑟，髣佛听严濑；忽如倒巨浸，便欲翻大块；又疑楚汉战，澒洞更胜败；不然六月雨，雷电奔百怪。
三更势稍歛，铁马归入塞。
孰能从吾游，洗汝胸次隘？
题慈恩友人房
李洞（唐代）

贾生耽此寺，胜事入诗多。鹤宿星千树，僧归烧一坡。

塔棱垂雪水，江色映茶锅。长久堪栖息，休言忆镜波。
句
徐昭然（宋代）

精一危微共一心。
经少林精舍寄都邑亲友
韦应物（唐代）

息驾依松岭，高阁一攀缘。前瞻路已穷，既诣喜更延。

出巘听万籁，入林濯幽泉。鸣钟生道心，暮磬空云烟。

独往虽暂适，多累终见牵。方思结茅地，归息期暮年。
季秋十九日追还学士院回舟入都作二首
宋祁（宋代）

上恩留不遣，仍棹越船回。
人忝玉堂署，鱼还符节台。
危心摧橹罢，病眼刮云开。
读遍淮南诏，惭非视草才。
希夷先生睡岩前新凿五龙池诗五首 其五
邓云霄（明代）

嘱付池中水，长依高士眠。莫贪沧海阔，转眼变桑田。
和执中寄师厚同年 其二
彭汝砺（宋代）

日暮相忘城上亭，云深祇见数峰青。傅岩可独为霖雨，荀里还归聚德星。

汉水溯风增浩荡，兰花着雨长芳馨。啸吟久不过诸葛，丰度今谁似九龄。
苦热
姜特立（宋代）

老人气血少，日夜遭煎煮。
点检槁形骸，能禁几寒暑。
观村中祷雨三首
戴表元（宋代）

十里不同云，五里不同雨。
天台白茫茫，乃尔多肺腑。
人言蛟友神，象类可以取。
蛇虫当此时，行路谁敢侮。
飞腾信有术，忍待号者苦。
咄哉神禹功，浩荡流万古。
题袁氏卧雪堂二首 其二
陶安（明代）

雪满横山晓冷严，华堂帐暖蔽重帘。纵然邑宰来相见，不似当时举孝廉。
和郡主簿绝句九绝 其五
邹浩（宋代）

能诗唐太白，善赋汉相如。元帅真文举，应先荐祢书。
次韵吴明叟集鹤林五首 其一
汪藻（宋代）

平生梦往处，始到天南峰。风来荷气度，日转松阴重。
忆昔
陈普（宋代）

壮岁声名动洛阳，重重皎日出抚桑。
笔锋刚劲万人敌，文阵纵抚百胜场。
天下文明仰龙见，胸中韬略困鹰杨。
唤回三十年前梦，抚案挑灯感慨长。
慈圣光献皇后挽辞七首
苏颂（宋代）

冀王阴德在高门，南院功名燕后昆。
庆衍曾沙钟圣女，尊居东殿见神孙。
糺宗新广宣平第，尚主重开沁水园。
自昔后家称累盛，谁如终始六朝恩。
依韵酬叶道卿中秋对月二首
范仲淹（宋代）

孤光千里与君逢，最爱无云四望通。
处处楼台竞歌宴，的能爱月几人同。
和若拙弟说汝州可居已约卜一丘韵
葛胜仲（宋代）

汝海膏腴人共说，封疆况是接同州。指囷待惠知无日，负米躬耕会有秋。

林下要须三径足，橐中更莫一钱留。饭抄云子当同饱，官职来迟且自休。
呈申屠御史忍斋二首
王奕（元代）

壮游久负子长才，斥鷃几成困草莱。
千载幸逢皇极运，两生端为圣门来。
谁知白发余年健，得共黄花笑口开。
明日西风归棹远，怀人空忆古樽罍。
赋得龙江晚棹送陈廷嘉
吴实（明代）

龙江南下正茫茫，晚棹烟波万里长。一叶渐看飞极浦，片帆遥见逐斜阳。

凫鸥起处潮头入，兰蕊香时水气凉。却羡故人从此别，若为归兴满沧浪。
寄紫阁无名新罗头陀僧
顾非熊（唐代）

棕床已自檠，野宿更何营。大海谁同过，空山虎共行。

身心相外尽，鬓发定中生。紫阁人来礼，无名便是名。
郊庙歌辞。享太庙乐章。广运舞
郭子仪（唐代）

於赫皇祖，昭明有融。惟文之德，惟武之功。

河海静谧，车书混同。虔恭孝飨，穆穆玄风。
送徐次公罢历阳任归三衢
王之道（宋代）

闻说家书赋鹡鴒，归欤难弟见难兄。
接联本作二年调，解印俄成千里行。
故国一犁春雨足，长江三板暮潮平。
烂柯况是神仙宅，招隐诗成好寄声。
八声甘州 寿贾师宪
陆睿（宋代）

满清平世界庆秋成，看看斗三钱。论从来活国，论功第一，无过丰年。办得闲民一饱，馀事笑谈间。若问平戎策，微妙难传。
玉帝要留公住，把西湖一曲，分入林园。有茶炉丹灶，更有钓鱼船。觉秋风、未曾吹著，但砌兰、长倚北堂萱。千千岁，上天将相，平地神仙。
夜宿南山僧寺
钱选（宋代）

高楼一日赏新晴，白羽停挥倚绣楹。
尘世可怜人易老，海门还见月长生。
蓬瀛缥缈南山小，殿阁森罗北斗横。
今古登临尽如此，不须游子独含情。
青骢白马
胡应麟（明代）

青骢白马娇成群，往来蹀躞如浮云。系马高楼石城下，三百青铜莫论价。

七香炯炯并马行，卢家少妇车相迎。郁金堂前双紫燕，白马青骢暮相见。
点绛唇 次商台符韵，送何侍御
魏初（元代）

昨日邮亭，树头一带青山晚。绿波清浅。人与天涯远。今日相逢，绿蚁新醅满。歌声断。落红零乱。梦逐春来雁。
惠崇芦雁
朱翌（宋代）

我是江湖一漫郎，鸿飞鹭宿见行藏。
西风吹尽芦花雪，水驿云程未易量。
送王司业
王十朋（宋代）

中兴天子初龙翔，临轩策士当维扬。艰难果见异人出，龙虎甲维俱非常。

先生大对过晁董，指切时务言激昂。麟经绝笔二千载，收拾纸上生光芒。

自从曲江到今日，劲气独得南方强。权门用事手可炙，申枨亦减平生刚。

先生闭门玩爻象，簸弄日月潮之阳。帝忧南国命共理，袁连二政俱循良。

公道方行正人用，诏起韩愈师虞庠。先生不作进学解，直言慷慨投封章。

一麾出守山水郡，十行诏墨加恩光。东嘉得贤类京兆，前政有张今有王。

张公到官席未煖，犹有遗爱如甘棠。先生况是儒宗师，敛此大惠施一方。

入境愿问民疾苦，下车宜诛吏奸赃。首延璆孺坐贤榻，无使杨墨登门墙。

河内借恂岂容久，宸衷念贾殊未忘。鲰生抠衣恨太晚，执经未获时登堂。

私心窃喜父母国，圣恩特许来龚黄。愿同何坚首率化，归见颍川鸣凤凰。
八绝诗清风亭
王禹偁（宋代）

兹亭废已久，厥趾犹在哉。
清风为我起，疑有精灵来。
神交念宫相，临砌倾一杯。
回头问黄菊，寂寞与谁开。
都峤得苏楚臣书却寄
邝露（明代）

怀袖犹存白凤毫，木奴花发燕双高。铜龙水似牵肠线，玉马风如切梦刀。

醉墨尚濡羊子练，枕痕仍在范生袍。何须三十悲蓬鬓，一夜思君有二毛。
归来二首 其二
王鸿绪（清代）

吾母倚闾久，风尘望早归。惊看游子面，为浣去时衣。

岩笋经冬出，慈乌向晚飞。《白华》堪志养，不必羡甘肥。
读白乐天集
释智圆（宋代）

李杜之为诗，句亦模山水。
钱郎之为诗，旨类图神鬼。
讽刺义不明，风雅犹不委。
于铄白乐天，屈起冠唐贤。
下视十九章，上踵三百篇。
句句归劝诫，首首成规箴。
謇谔贺雨诗，激切秦中吟。
乐府五十章，谲谏何幽深。
美哉诗人作，展矣君子心。
岂顾铄金口，志遏乱雅音。
龊龊无识徒，鄙之元白体。
良玉为碔砆，人参呼荠苨。
须知百世下，自有知音者。
所以长庆集，于今满朝野。
忍辱仙人 声色
丘处机（宋代）

豪气冲天居列鼎。笙歌聒地排＊境。玉镫飞龙衫帽整。风流骋。不知扑入琉璃井。滑壁千寻光似镜。交加出路无门径。饶你玲珑机巧性。难逃命。与他送却头皮影。
再送
裴度（唐代）

顷来多谑浪，此夕任喧纷。故态犹应在，行期未要闻。
次韵永仁见赠
释道潜（宋代）

怜君泣血依坟墓，虽设衡门不妄开。盈几贝多翻百遍，同龛弥妄礼千回。

夜寒幽鸟窥香火，岁暮邻僧数往来。何日为余重扫榻，卧听松韵落清哀。
杂兴三首 其一
方一夔（宋代）

老去时光渐不禁，那堪风景入秋深。文章何啻建安骨，议论能无元祐心。

旧日交游谁可托，中年忧患苦相寻。致身稷契非轻许，末路无成学苦吟。
逆境风返顺和东翔侄韵
阳枋（宋代）

观国丹心切，横舟绿水迟。
东君如有意，风返晓江吹。
添鱼具诗 其五 背篷
皮日休（唐代）

侬家背篷样，似个大龟甲。雨中局蹐时，一向听霎霎。

甘从鱼不见，亦任鸥相狎。深拥竟无言，空成睡齁䶎。
采莲曲 其二
李觉斯（明代）

木兰轻舫荡平沙，双宿鸳鸯并蒂花。不学浔阳江上女，贩茶船上奏琵琶。
过青县有友人送瓜分饷若木旗生
陈函辉（明代）

吾岂匏哉系此间，巧窗设后梦应闲。故侯久种青门土，新句还应绿玉山。

莫误皋陶留削面，曾传隋苑落香鬟。木瓜不为琼瑶报，要尔分题入社删。
登武夷山
夏原吉（明代）

观风偶入武夷行，随处登临随处情。烧药炉空无鹤守，读书坛古有猿鸣。

峰云隐隐三尖碧，溪水盘盘九曲清。安得穷跻最高顶，相寻仙子问长生。
晚坐新亭对溪山有感二首
钱时（宋代）

莫道溪山阅世长，溪山今古几兴亡。
金丹大药皆虚妄，别有长生不死方。
不解算四首
陈普（宋代）

孔桑祗是秽尘编，刘晏空夸马上鞭。
六合分明长策裹，不知刘项入关年。
句
刘望之（宋代）

地连巴楚峰岚见，节近清明柳色知。
赠林东之
顾逢（宋代）

往年曾赴召，万里涉修途。
乐府师长吉，名家祖老逋。
云烟生笔砚，风月乐江湖。
金殿朝天日，宫衣宠渥殊。
句
孙郃（唐代）

仕宦类商贾，终日常东西。
岳州赠广平公宋大夫
张说（唐代）

亚相本时英，归来复国桢。朝推长孺直，野慕隐之清。

传节还闽嶂，皇华入汉京。宁思江上老，岁晏独无成。
村居初夏
陆游（宋代）

暮境难禁日月催，腊醅初见拆泥开。
压车麦穗黄云卷，食叶蚕泥白雨来。
薄饭蕨薇端可饱，短衫纻葛亦新裁。
宦涂自古多忧畏，白首为农信乐哉！
怀蒲一庵许紒岩
林尚仁（宋代）

新营一榻养天和，独喜身闲鬓未皤。
药性不谙缘病少，花名惯识为吟多。
移书晒日防留蠹，写帖临池拟换鹅。
不到玉峰今两载，故人情味近如何。
贺弟纲得男
王迈（宋代）

韩相由来紫府仙，微之曾侍玉皇前。
羡君久矣崇真教，生子居然契道比值。
料得玉麟亲入梦，试看铜狄几经年。
不须草草为汤饼，剩犀钱筵。
次韵高子勉十首
黄庭坚（宋代）

志士难推毂，将如高子何。
心期诚不浅，余论或相多。
欲向沧洲去，还能小艇麽。
鸬鹚西照处，相并晒渔蓑。
初见太行
赵鼎臣（宋代）

已作盐梅济时了，却收霖雨入山来。当年富贵汾阳郭，异代功名相国裴。
浣溪沙 同两姊戏赠母婢随春
叶小鸾（明代）

欲比飞花态更轻。低徊红颊背银屏。半娇斜倚似含情。

嗔带澹霞笼白雪，语偷新燕怯黄莺。不胜力弱懒调筝。
更漏子
石孝友（宋代）

烛销红，窗送白。冷落一衾寒色。鸡唤起，马驰行。月昏衣上明。

酒香唇，妆印臂。竟夜人人共睡。魂蝶乱，梦鸾孤。知他睡稳无。
府舍月游
韦应物（唐代）

官舍耿深夜，佳月喜同游。横河俱半落，泛露忽惊秋。

散彩疏群树，分规澄素流。心期与浩景，苍苍殊未收。
重过华清宫
杨慎（明代）

绣岭仙人阁，华清玉女汤。山川犹气象，台殿久荒凉。

暖水生烟雾，寒松受雪霜。碑文无岁月，螭首卧牛羊。
颂古五十五首
释绍昙（宋代）

闪电光中夺信旗，怒雷一击丧全机。
从兹独据雄峰顶，佛祖低头听指挥。
卜算子慢（歇指调）
张先（宋代）

溪山别意，烟树去程，日落采苹春晚。欲上征鞍，更掩翠帘相眄。春弯弯浅黛长长眼。奈画阁欢游，也学狂花乱絮轻散。

水影横池馆。对静夜无人，月高云远。一饷凝思，两袖泪痕还满。恨私书、又逐东风断。纵西北层楼万尺，望重城那儿。
二月朔日初游潭柘岫云寺作
弘历（清代）

西山两名寺，潭柘与香山。香山信已佳，驺御曾往还。

春仲月之朔，言从易水旋。岫云与我语，为我辟云关。

向导告前期，却借便道缘。轻舆碾春露，前旌破晓烟。

屈折千回蹊，微露一线天。榛莽嵌绝壁，登陟劳援攀。

约行二十里，乃至卢家滩。川原渐开豁，梯山种春田。

茅屋凡数家，槎枒古树攒。驱车历石磴，岩岌互钩连。

闻有泠泠声，不见淙石泉。古柏翠蒙络，时有枯藤缠。

远峰缀丛枝，那辨枫杉楩。披跻历万景，精蓝出云间。

风幡演妙偈，空乐诸天传。旋礼满月相，使我尘虑蠲。

潭底老龙睡，有泉坠潨然。忽欲呼起之，使雨东西阡。

其柘亦已枯，横陈庑西偏。万木何非柘，孙枝轇曲卷。

阇黎语荒唐，颇熟公案禅。对客称古迹，木几高架砖。

云有元公主，礼佛足所穿。佛几曾度彼，与我何有焉。

稍坐白板阁，众美一揽全。嵁岩莫遁隐，坻屿相郁盘。

回寻旧来路，似在图中看。旷怀既詄荡，乐志都忘筌。

昨夏憩来青，不作弹指观。
秋凉闻寇 其二
陈锜（明代）

来鸿去燕各分飞，翠霭浮空白日微。霜霰渐成欺葛屦，风尘终日到荷衣。

穷愁亦有江枫咏，高调谁传郢雪诗。远愧俊游成老大，雁行时觉少参差。
送孔炳先归宜春
郑会（宋代）

微吟五个字，客路惜年华。
人世谁无别，子行吾忆家。
湿云生竹菌，晴雪噤梅花。
明日烟波远，孤舟自煮茶。
葛鲁卿再和复用前韵奉酬 其一
沈与求（宋代）

闻公卜居问龟策，隐屏畏人呼重客。闲招溪友铁头航，戏蹑邻娃金齿屐。

舍旁修木荫风潭，坐有郎君掣电岩。已将此段慰偪仄，更为岑参来巷南。

细说当年陈类癖，伏閤忿争书日历。国医袖手药笼空，挂壁犹馀弓矢室。

吾州万落与千村，以葛名儿浸及孙。刲羊击豕作寒食，定恐酌公忘斗石。
建隆以来祀享太庙十六首
佚名（隋代）

肥腯之牲，既析既荐。
构了之酒，已酌已献。
祝辞亦陈，和奏斯篇。
享礼惧举，入其有践。
夜会李太守宅（一作宿太守李公宅）
于鹄（唐代）

郡斋常夜扫，不卧独吟诗。把烛近幽客，升堂戴接z5.

微风吹冻叶，馀雪落寒枝。明日逢山伴，须令隐者知。
王孙游二首 其二
曹勋（宋代）

夭桃与芳草，艳色明朝阳。思君念华旦，贱妾惜容光。
次昭觉圆老韵
王灼（宋代）

丈室曾窥金锡光，汾阳宗绪故应长。
不嫌俗子堪传授，更借馀波到乐浪。
沁园春 广陵客邸送纬云弟之归德
陈维崧（清代）

客里送行，萧统楼头，且尽一杯。正节近清明，柳丝渐长，时逢上巳，燕子将来。

兄往淮阴，弟游河北，两地翻飞立马催。斜阳外，见各天鸿雁，顾影徘徊。

市楼轰饮如雷。笑我辈岂常贫贱哉。奈花号将离，尔心欲碎，地名芜苑，我赋偏哀。

此去睢阳，也知怀古，有日经过古吹台。还应问，有兔园上客，狗肆奇才。
夏夕 其一
胡奎（元代）

绛河清浅露华凉，银箭无声漏点长。明月却临南斗过，紫薇分影上东廊。
余生
方回（元代）

余生如涸鱼，斗水足可活。
父子自相濡，不望江湖阔。
使吾道当亨，时平己身达。
运往年岁莫，滋厌耳根聒。
与其强磬折，孰若谨囊括。
心怜童稚饥，此事亦已末。
宿寿安甘棠馆 其一
尚颜（唐代）

行人方倦役，到此似还乡。流水来关外，青山近洛阳。

溪云归洞鹤，松月半轩霜。坐恐晨钟动，天涯道路长。
喜雨四首
张耒（宋代）

墙东有高树，夏叶圆绿绮。
西风才一夕，萧飒遽如此。
寒螀号其颠，蟋蟀晓未已。
群动催流光，荣华难久恃。
偈颂一百四十二首 其九十一
释广闻（宋代）

安罗汉慈，破劫贼故。安菩萨慈，安众生故。安如来慈，续慧命故。

安平等慈，又且如何。岭云海月俱耕遍，拽耙拖犁卒未休。
送贾侍御克复后入京
刘长卿（唐代）

对酒心不乐，见君动行舟。回看暮帆隐，独向空江愁。

晴云淡初暮，春塘深慢流。温颜风霜霁，喜气烟尘收。

驰馹数千里，朝天十二楼。因之报亲爱，白发生沧洲。
真源邑语
佚名（唐代）

南金口，明府手。
赠黄伯成
王庭圭（宋代）

痛饮长斋拟八仙，醉中谈辩亦逃禅。吟诗不落正始后，作句定居灵运前。

富贵逼人应未免，文章惊世始堪传。近闻相国频搜访，应有除书上九天。
丹霞山
晁端彦（宋代）

白鹤山头飞瀑，玉箫峰顶生烟。溪上空闻流水，竹间不见真仙。
和心泉问柳
丘葵（宋代）

初晓晴曦为写真，嫣然一笑换颦。
缘谁青眼终无语，学得黄金不济贫。
生怕蛮腰来习舞，取为蝉翳去瞒人。
无端飞作漫天絮，撩乱东风祗自尘。
盆中梅花
朱松（宋代）

兀兀天涯客，依依雪谷花。莫辞遮病眼，相伴送年华。

劝我三杯釂，熏心一念邪。幽香恋吟笔，半堕墨池洼。
黄鲁直有食甘念慈母衣绽怀孟光之句用为韵作五作以寄旅怀 其四
程俱（宋代）

棼丝不可经，百结不可绽。吾今成放浪，岂复事编简。

羁游无好怀，坐看西日颓。壮心正不已，亦复何为哉。
海珠寺
韩崶（清代）

五仙门外海连天，色烂牟尼石一拳。万里风烟藏佛骨，六时梵一到楼船。

半空尚挟鱼龙气，照夜常疑日月悬。食采元臣肃遗像，禺山俎豆自年年。
浣溪沙
顾信芳（清代）

凤髻梳成整翠钿。珊珊玉骨自生怜。未灰心事鹊炉烟。

粉蝶带香迷晓雾，冰蚕萦茧怯春寒。惜花人老落花天。
读山谷文
李彭（宋代）

折玉摧兰事竟空，贮云含雾思无穷。仙阶忽列通明观，人世犹称太史公。

绛帐老生悲湜籍，传灯嫡子有徐洪。以那为首聊披拂，三绝韦编对晚风。
城南二首·其二
曾巩（宋代）

水满横塘雨过时，一番红影杂花飞。
送春无限情惆怅，身在天涯未得归。
怀僧兄古庵
吴惟信（宋代）

竟日看荆树，深情惨弗舒。已经三载别，祇得一封书。

故国长同梦，穷途久异居。遥思禅定处，松月满庭除。
雪窦中岩夜坐
释正觉（宋代）

哀猿叫落中岩月，野客吟残夜半灯。
此景此时谁会得，白云深处坐禅僧。
宫词十首
张枢（元代）

观堂钟响待催班，步入朱廊十二间。
宣坐赐茶开讲席，花砖咫尺对天颜。
寄题吴兴墨妙亭
苏颂（宋代）

汉唐遗刻在江干，右史殷勤辑坠残。
剔去藓文人乍识，传来墨本字犹完。
六书体法从兹辨，二费声光遂不刊。
何必临池苦萦思，燕间时得坐隅观。
生口
张嵲（宋代）

牵舟四日程，屈曲萦山转。
行行问居人，始知犹近县。
出郊至船厂督修战舰
胡承珙（清代）

十年人海任沉浮，漫浪无端出九州。正合与官充水手，未妨呼我作遨头。

生涯拟托庄周瓠，归计犹虚范蠡舟。枉说痴儿能了事，不知身世尚悠悠。
次韵陆承之岁暮述怀
陈深（宋代）

鵾鸡晨先鸣，络缜夜虚织。
物情固有珠，亦各竞时急。
遥遥丘中固，荆扉尽常闭。
赋诗悲租年，开卷怀往昔。
廓然一言得，不顾千金易。
大江流汤汤，白日如过翼。
虚堂拂朱弦，再鼓三叹息。
西山遗清风，颖水有奇迹。
勖哉望前修，猛志庶可及。
自当葆天和，政东慕人益。
好事近·飞雪过江来
吕渭老（宋代）

飞雪过江来，船在赤栏桥侧。惹报布帆无恙，著两行亲札。
从今日日在南楼，鬓自此时白。一咏一觞谁共，负平生书册。